Nariadenie Rady (EHS) č. 3067/85
z 29. októbra 1985,
ktorým sa stanovujú kritériá mobilizácie rastlinných olejov na trhu spoločenstva, ktoré majú byť dodané ako potravinová pomoc
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 136/66/EHS z 22. septembra 1966 o spoločnej organizácii trhu s olejmi a tukmi [1], naposledy zmenené a doplnené nariadením (EHS) č. 2260/84 [2], a najmä na jeho článok 36a,
so zreteľom na návrh Komisie,
keďže článok 36a ods. 3 nariadenia č. 136/66/EHS stanovuje, aby Rada prijala kritériá, podľa ktorých je na trhu spoločenstva mobilizovaný olivový olej a ostatné rastlinné oleje, ktoré majú byť dodané ako potravinová pomoc;
keďže mobilizácia olivového oleja z intervenčných agentúr môže zlepšiť rovnováhu daného trhu; keďže preto by sa mala dať prednosť použitiu tohto oleja za predpokladu, že náklady na mobilizáciu sa môžu udržať na primeranej výške;
keďže tam, kde nie je vhodné použiť intervenčné zásoby olivového oleja a tam, pokiaľ ide o iné oleje, kde neexistujú žiadne intervenčné zásoby, mobilizácia by sa mala uskutočniť nákupom na celom trhu spoločenstva;
keďže s cieľom mobilizácie olejov za najlepších podmienok a zaistenia rovnosti zaobchádzania so všetkými prevádzkovateľmi usadenými v spoločenstve, najvhodnejšou metódou pre nákup oleja a jeho dodávku v požadovanej etape je verejná súťaž; keďže však treba zabezpečiť aj použitie iných postupov, keď sa majú mobilizovať iba malé množstvá,
PRIJALA TOTO NARIADENIE:
Článok 1
Rastlinné oleje, ktoré majú byť dodané ako potravinová sa na trhu spoločenstva mobilizujú v súlade s nasledovnými ustanoveniami.
Článok 2
1. Ak intervenčná agentúra má zásoby olivového oleja požadovanej kvality, použijú sa tieto za predpokladu, že dopravu a balenie možno vykonať uspokojivým spôsobom a za primerané náklady.
2. Ak nemôžu byť splnené požiadavky odseku 1, olivový olej sa nakúpi na celom trhu spoločenstva.
3. Ostatné rastlinné oleje sa nakúpia na celom trhu spoločenstva.
Článok 3
1. Ak sa má použiť olivový olej zo zásob intervenčných agentúr, vypíše sa verejná súťaž pre nakládku, vykládku, balenie a dopravu na miesto, ktoré má byť špecifikované.
2. Nákup podľa článku 2 ods. 2 a 3 sa vykoná prostredníctvom vyhlásenia verejnej súťaže na dodávku výrobku v štádiu, ktoré bude stanovené.
3. Podmienky verejnej súťaže musia zaručiť všetkým zainteresovaným stranám rovnosť prístupu a zaobchádzania bez ohľadu na miesto ich usadenia v spoločenstve.
4. Pokiaľ sa však mobilizácia vzťahuje na pomerne malé množstvá, môže sa použiť postup priameho predaja.
Článok 4
Toto nariadenie nadobudne účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 29. októbra 1985